Stella-koshuismoorde: Prokureur onttrek hom aan saakXander Bylsma Donderdag in die hof. Foto: Mia Spies/eNuus Xander Bylsma (19), die jong man wat aangekla word van die moord op die vriendinne Sharnelle Hough (17) en Marna Engelbrecht (16) in hul koshuis op Stella in Noordwes, het Donderdag weer in die Mmabatho-hooggeregshof verskyn. eNuus berig regter Ronald Hendricks het die saak tot 12 Maart uitgestel nadat een van Bylsma se regsverteenwoordigers hom aan die saak onttrek het, glo weens botsende belange. Die saak is uitgestel om die nuwe regsverteenwoordiger kans te gee om die dossier te bestudeer en met Bylsma te konsulteer. Bylsma het Maandag in die hof verskyn toe sy verhoor sou begin het, maar dit is toe tot vandag uitgestel nadat die staatsaanklaer gesê het daar het verlede week nuwe bewyse aan die lig gekom. Die bewyse hou volgens berigte verband met ŉ bandopname waarin Bylsma vermoedelik skuld beken het. Die verhoor is van 4 tot 8 Maart en weer van 11 tot 15 Maart geskeduleer. Bylsma sal intussen in aanhouding in die Rooigrond-gevangenis bly. Maroela Media het vroeër berig Sharnelle en Marna, albei gr. 11-leerders aan Hoërskool Stella, is op 25 Mei verlede jaar dood in hul skoolkoshuis aangetref. Sharnelle se liggaam is aangetref waar sy aan ŉ nylontou aan die trapreling gehang het. Marna se liggaam is kort daarna in die badkamer aangetref. Sy is moontlik verwurg en daar was ŉ handsakband om haar nek. Sharnelle Hough (17), links, en Marna Engelbrecht (16). Foto: Via Facebook Die meisies was veronderstel om dié Saterdagoggend die skoolbus te haal om sport op Koster te gaan kyk en het daarom met die skool gereël om in die koshuis oor te slaap terwyl die ander koshuismeisies vir die naweek huis toe was. Die polisie het vroeër gesê die koshuis by die hoërskool is in twee vleuels verdeel, een vir seuns en een vir meisies. Die seuns het in die koshuis oorgebly vir die volgende dag se sport, maar die twee meisies was alleen in hul gedeelte van die koshuis. Die koshuismoeder was wel daar, maar sy beweer die meisies het haar versoek om die veiligheidshek vir hulle oop te laat aangesien hulle glo gewag het vir iemand om vir hulle klere te bring. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom. Die polisie is ontbied en Marna se liggaam is in die badkamer aangetref. Sharnelle en Marna is vermoedelik Saterdag tussen 02:00 en 03:00 vermoor. Die polisie het aanvanklik ŉ geregtelike doodsondersoek van stapel gestuur om vas te stel of vuilspel betrokke was, maar dit is spoedig na moord verander. Die enigste verdagte tans in die ondersoek, Bylsma, is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het uitgemaak.